{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":14,"n_cols":6,"rows_kept":14,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Izmjene i dopune Zakona o zaštiti zraka"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Ured pučke pravobraniteljice","PRIJEDLOG ZAKONA","Prvenstveno smatramo važnim upozoriti da navedeni Nacrt prijedloga ne sadrži Ustavnu osnovu za donošenje prijedloga Zakona o izmjenama i dopunama Zakona, ocjenu stanja i osnovna pitanja koja se trebaju odrediti predloženim Zakonom te posljedice koje će donošenjem Zakona proisteći, niti sadrži ocjenu i izvore sredstava potrebnih za provedbu Zakona. Također, Nacrt prijedloga ne sadrži obrazloženja uz članke koji se mijenjaju i dopunjuju, što otežava učinkovito i sveobuhvatno savjetovanje s javnošću te namjeru zakonodavca za provedbom zakonskih izmjena čini nedovoljno jasnom i transparentnom.\n\nPučka pravobraniteljica, sukladno svojim ovlastima te postupanjem po pritužbama građana koje zaprima zbog onečišćenja zraka i ugroze zdravlja, kao i postupanjem na vlastitu inicijativu,  od 2013. godine prati način na koji se uspostavlja sustav za praćenja kvalitete zraka u Republici Hrvatskoj, kao i način na koji uspostavljeni sustav funkcionira, te s posebnom pažnjom prati napore koji se ulažu u poboljšanje kvalitete zraka, reaktivnim i preventivnim djelovanjem Republike Hrvatske. \n\nOčuvanje prirode i okoliša među najvišim su Ustavnim vrednotama te članak 52. Ustava propisuje da more, morska obala i otoci, vode, zračni prostor, rudno blago i druga prirodna bogatstva, zemljište, šume, biljni i životinjski svijet i drugi dijelovi prirode, imaju osobitu zaštitu države. \n\nČlanak 70. Ustava jamči pravo na zdrav život te obvezuje državu da osigura uvjete za zdrav okoliš, ali i svakoga da u sklopu svojih ovlasti i djelatnosti osobitu skrb posveti zaštiti zdravlja ljudi, okoliša i prirode.  \n\nStoga pučka pravobraniteljica u svojim redovitim godišnjim izvješćima Hrvatskom saboru, od 2013. godine izvještava o zraku kao sastavnici okoliša u okviru Poglavlja o zaštiti okoliša te je u veljači 2021. godine temeljem ovlasti iz čl. 16. st. 2. Zakona o pučkom pravobranitelju, koji omogućuje podnošenje posebnog izvješća o pojedinim pitanjima iz djelokruga pučkog pravobranitelja, osobito ako se radi o ugroženosti ustavnih i zakonskih prava većeg stupnja ili značaja, podnijela Izvješće o pravu na zdrav život i klimatskim promjenama u Republici Hrvatskoj (2013.-2020.) u kontekstu globalnog pokreta za klimu i pandemije COVID-19, koje izvješće je i prihvaćeno od strane Hrvatskog sabora u lipnju 2021. godine.\n\nTakođer, od 2014. godine institucija pučke pravobraniteljice sudjeluje u e-savjetovanjima radi izmjena i dopuna, odnosno donošenja propisa koji se odnose na zaštitu okoliša, te je 30. siječnja 2014. godine dala prve preporuke za unapređenje sustava praćenja kvalitete zraka prilikom izrade Prijedloga Zakona o izmjenama i dopunama Zakona o zaštiti zraka, Prijedloga Uredbe o utvrđivanju lokacija mjernih postaja u državnoj mreži za trajno praćenje kvalitete zraka i popisa mjernih mjesta koja se koriste za uzajamnu razmjenu informacija i izvješćivanja o kvaliteti zraka i Prijedloga Programa mjerenja razine onečišćenosti zraka u državnoj mreži za trajno praćenje kvalitete zraka. Svoje je mišljenje naša institucija većim dijelom ponovila u lipnju 2016. u e-savjetovanju o Prijedlogu uredbe o popisu mjernih mjesta za praćenje onečišćujućih tvari u zraku i lokacija mjernih postaja u Državnoj mreži za trajno praćenje kvalitete zraka te Prijedloga Programa mjerenja razine onečišćenosti u Državnoj mreži za trajno praćenje kvalitete zraka. \n\nZa potrebe sudjelovanja u ovome savjetovanju s javnošću ponovno ističemo da je, sukladno čl. 5. st. 4. Uredbe o utvrđivanju popisa mjernih mjesta za praćenje koncentracija pojedinih onečišćujućih tvari u zraku i lokacija mjernih postaja u državnoj mreži za trajno praćenje kvalitete zraka (NN 65/2016), Državna mreža za trajno praćenje kvalitete zraka mogla koristiti mjerne postaje u vlasništvu onečišćivača najdulje do 31. prosinca 2019. godine, do kada je trebalo uspostaviti šest novih mjernih postaja iz čl. 5 st. 2. Uredbe (dvije u Splitu, jednu u Zagrebu, jednu u Omišlju i dvije u Osijeku). Međutim, niti jedna od šest novih mjernih postaja do sada nije uspostavljena, a prema podatcima Ministarstva gospodarstva i održivog razvoja, to se planira provesti tijekom 2021. godine. Stoga se, primjerice, za ocjenu onečišćenosti zraka u aglomeraciji Split, u nedostatku dviju planiranih mjernih postaja Državne mreže, koriste podatci s dviju mjernih postaja onečišćivača, dok je na području cijele Splitsko-dalmatinske županije, umjesto planirane tri, uspostavljena samo jedna mjerna postaja, koja se nalazi na otoku Visu. \n\nIz Prijedloga koji je u e-savjetovanju nema podataka o tome da li je završeno uspostavljanje Državne mreže koje je planirano do kraja 2021. godine, a što bi, po našem mišljenju, trebalo biti navedeno u ocjeni stanja, ocjeni i izvorima sredstava potrebnih za provedbu Zakona, odnosno obrazloženju najavljenih zakonskih izmjena. Obzirom da vrijeme izrade Prijedloga korelira s najavljenim i prolongiranim završetkom uspostave Državne mreže, a to je kraj 2021. godine, kao i obzirom na to da Prijedlog ne sadrži obrazloženje razloga, kontekste i svrhu navedenih zakonskih izmjena u području zaštite okoliša, smatramo da je isti u tome dijelu potrebno dopuniti. \n\nStoga predlažemo da se Nacrtu prijedloga Zakona o izmjenama i dopunama Zakona o zaštiti zraka doda Ustavna osnova za donošenje prijedloga Zakona o izmjenama i dopunama Zakona, ocjena stanja i osnovna pitanja koja se trebaju odrediti predloženim Zakonom te posljedice koje će donošenjem Zakona proisteći, ocjena i izvori sredstava potrebnih za provedbu Zakona te obrazloženja uz članke, a kako je to regulirano člankom 174. Poslovnika Hrvatskog sabora. \n\nTakođer, predlažemo da se Prijedlog upotpuni podatcima o trenutnom stanju Državne mreže. \n\nNaime, tek nakon osiguranja navedenih podataka moguće je učinkovito sudjelovanje javnosti u savjetovanju o navedenim zakonskim izmjenama. Obzirom da u e-savjetovanju nisu sadržani navedeni podatci, do njihove dopune predlažemo da se ne mijenja odredba kojom Ministarstvo osigurava Procjenu kvalitete zraka, modeliranje za potrebe procjene iz članaka 24. do 28. ovoga Zakona i za potrebe izvješćivanja iz članka 59. ovoga Zakona te modeliranje za potrebe stručnih analiza podataka o emisijama onečišćujućih tvari i određivanje doprinosa pojedinog izvora emisija razinama onečišćujućih tvari u zraku za potrebe izrade akcijskih planova iz članka 54. ovoga Zakona."]
[2,"NZJZ \"Dr. Andrija Štampar\"","PRIJEDLOG ZAKONA","Molimo ponovno razmotriti prijedlog dopuni Članak 9. točka 36. Zakona o zaštiti zraka vezano za pelud i spore kao onečišćujuće tvari iz prirodnih izvora (biološke izvori onečišćenja). Nažalost, ne možemo zanemariti činjenicu da stanovnici urbanih područja češće ispoljavaju simptome alergijskih reakcija za razliku od stanovnika ruralnih područja, uglavnom zbog interakcije između kemijskih zagađivača zraka i peludnih zrnaca u zraku (Sedghy F i sur. Interaction Between Air Pollutants and Pollen Grains: The Role on the Rising Trend in Allergy. Reports of Biochemistry & Molecular Biology. Molecular Biology. Vol.6, No.2, Apr 2018.). Procjenjuje se da 24% europskih građana, od kojih su više od 40% djeca, trenutno pati od alergije uzrokovane biološkim česticama. „Agresivnost“ alergena iz peludi i spora u zraku povezana je s meteorologijom, onečišćenjem zraka i sadnjom neautohtonih vrsta u urbanim područjima, kao i smanjenom raznolikošću usjeva i vegetacije u industrijskim razvijenim zemljama (Nacrt Strategije prilagodbe klimatskim promjenama u Republici Hrvatskoj za razdoblje do 2040. godine s pogledom na 2070. godinu).\nStoga Vas molimo da prihvatite naš prijedlog i izvršite dopunu odredbi prijedloga Zakona o zaštiti zraka, a radi ostvarenja cilja iz članka 5. prijedloga Zakona o zaštiti zraka „Mjere koje se poduzimaju u cilju zaštite i poboljšanja kvalitete zraka ne smiju ugroziti ostale sastavnice okoliša, kvalitetu življenja sadašnjih i budućih naraštaja te ne smiju biti u suprotnosti s propisima u područjima zaštite na radu i zaštite zdravlja ljudi“. Kako bi Republika Hrvatska sukladno Zakonu o zdravstvenoj zaštiti poduzela mjere za osiguranje kvalitete zraka radi zaštite zdravlja ljudi potrebno je zakonski regulirati biološke čestice kao onečišćenje zraka iz prirodnih izvora."]
[3,"Ured pučke pravobraniteljice","PRIJEDLOG ZAKONA,\nČlanak 1.","U odnosu na izmjene i dopune pojedinih članaka Zakona, člankom 1. Prijedloga predlaže se izmjena članka 7. stavka 3. postojećeg Zakona kojim se regulira da Procjenu kvalitete zraka, modeliranje za potrebe procjene iz članaka 24. do 28. ovoga Zakona i za potrebe izvješćivanja iz članka 59. ovoga Zakona te modeliranje za potrebe stručnih analiza podataka o emisijama onečišćujućih tvari i određivanje doprinosa pojedinog izvora emisija razinama onečišćujućih tvari u zraku za potrebe izrade akcijskih planova iz članka 54. ovoga Zakona provodi Državni hidrometeorološki zavod. \n\nDakle, predloženom zakonskom izmjenom otklanja se dosadašnja obveza Ministarstva da osigurava Procjenu kvalitete zraka, modeliranje za potrebe procjene iz članaka 24. do 28. ovoga Zakona i za potrebe izvješćivanja iz članka 59. ovoga Zakona te modeliranje za potrebe stručnih analiza podataka o emisijama onečišćujućih tvari i određivanje doprinosa pojedinog izvora emisija razinama onečišćujućih tvari u zraku za potrebe izrade akcijskih planova iz članka 54. ovoga Zakona, prilikom njezine provedbe od strane Državnog hidrometeorološkog zavoda.\n\nS tim u vezi podsjećamo da je upravo u e-savjetovanju o Nacrtu prijedloga Zakona o izmjenama i dopunama Zakona o zaštiti zraka iz prosinca 2016. godine u navedenom članku uvedena obveza Ministarstva da osigurava ove procese, a čije je uvođenje pučka pravobraniteljica, između ostalog, preporučila kako bi se jasno odredile nadležnosti i odgovornosti tijela u području zaštite zraka. Navedena obveza Ministarstva ostala je i u daljnjim izmjenama i dopunama ovog Zakona iz 2018. godine te se nalazi u važećem Zakonu iz 2019. godine, čije su izmjene i dopune trenutno u e-savjetovanju i u kojima se predlaže njezino otklanjanje. Pritom izraz „osigurava“ i izraz „provodi“ nisu istoznačni i jedan ne može zamijeniti drugi, te iz Nacrta prijedloga Zakona o izmjenama i dopunama Zakona o zaštiti zraka nisu razvidni razlozi uvođenja navedene zakonske izmjene, odnosno prestanka obveze Ministarstva da osigurava naprijed navedene procese te koje će biti pravne posljedice takve izmjene. Navedena suštinska izmjena, koja potencijalno predstavlja korak unazad, svakako se ne bi trebala uvoditi bez popratnog obrazloženja njezinog konteksta, cilja i posljedica."]
[4,"Državni hidrometeorološki zavod","PRIJEDLOG ZAKONA,\nČlanak 1.","Nije poznato da u RH postoji adekvatan emisijski inventar koji je u potpunosti izrađen neposrednim proračunom temeljem popisa svih izvora emisija i kategorija izvora emisija za razmatrano područje u rezoluciji koja odgovara urbanoj skali i koji je primjenjiv za izradu modeliranih podloga na osnovu kojih bi se trebali temeljiti kvalitetni akcijski planovi za smanjenje onečišćenja. U DHMZ-u je sustav modeliranja u procesu uspostave u sklopu AIRQ projekta te je za navedene obveze potrebno osigurati prijelazno razdoblje za vrijeme trajanja projekta.\nImajući u vidu navedeno, smatramo da novi stavak 4. u članku 7. Zakona nije potreban i predlažemo ga brisati iz Prijedloga."]
[5,"GRAD ZAGREB ","PRIJEDLOG ZAKONA,\nČlanak 1.","Članak 7. stavak 3.\nPredlažemo da se ovaj stavak ne mijenja. Smatramo da je važno da Ministarstvo bude uključeno u osiguravanje podloga za izradu Akcijskog plana s obzirom na činjenicu da isto prati rokove i daje mišljenje o prihvatljivosti iz članka 54. stavka 7. Zakona."]
[6,"GRAD ZAGREB ","PRIJEDLOG ZAKONA,\nČlanak 3.","Članak 20. stavak 2.\nNavedena odredba nije jasna. Potrebno je odrediti način na koji nadležna tijela ovisno o doprinosu razinama onečišćujućih tvari mogu osigurati da u njihovim zonama i aglomeracijama razine onečišćujućih tvari u zraku ne prelaze granične vrijednosti propisane Uredbom iz stavka 1. ovoga članka?"]
[7,"GRAD ZAGREB ","PRIJEDLOG ZAKONA,\nČlanak 4. ","Članak 45. stavak 4. treba brisati.  \nObrazloženje: Smatramo da su Zakonom propisani mehanizmi provedbe. Nema potrebe da izvršno tijelo Grada Zagreba, odnosno gradonačelnik Grada Zagreba naređuje provedbu mjera iz stavka 1., 2. i 3. istoga članka Zakona, utvrđene akcijskim planom poboljšanja kvalitete zraka, kratkoročnim akcijskim planom i/ili mjerama za smanjivanje prizemnog ozona koje donosi Gradska skupština Grada Zagreba,  s obzirom na to da je člankom 54. stavkom 13. i 14. i člankom 55. stavkom 7. istoga Zakona propisano da su nositelji mjera dužni provesti i financirati mjere. \nNema potrebe da se gradonačelniku stavlja u obvezu narediti primjenu mjera, način i rokove njihove provedbe kada se sve određuje dokumentima iz članka 54. i 55. Zakona. \nOdgovornost za provedbu mjera trebaju preuzeti nositelji mjera, ne upravna tijela koja prate njegovu provedbu. \nNaredba gradonačelnika nema svoju svrhu niti u smislu pravovremenog informiranja nositelja mjera s obzirom na to da se o istima provode savjetovanja s javnošću, usvojeni dokumenti obavezno se objavljuju, a kod izrade akcijskog plana nositelji mjera sudjeluju u njegovoj izradi na način propisan stavkom 8. i 9. članka 54. Zakona . \nIzvršno tijelo Grada Zagreba, odnosno gradonačelnik Grada Zagreba ne može narediti primjenu mjera iz stavka 2. i 3. istoga članka koje se odnose na primjenu mjera Programa iz čl. 16. Zakona, kojeg izrađuje Ministarstvo i donosi Vlada.\nSukladno Zakonu, Inspekcija zaštite okoliša DIRH-a ima ovlasti narediti primjenu mjera smanjivanja onečišćenosti zraka, način i rokove njihove provedbe, a ukoliko se ne provedu  ovlaštena je donijeti rješenja o izvršenju koje sadrži opomenu o novčanoj kazni i iznos kazne."]
[8,"GRAD ZAGREB ","PRIJEDLOG ZAKONA,\nČlanak 6.","Članak 54. stavak 8.\nPredlaže se u stavku 8. dodati i onečišćivače iz stavka 13. istoga članka.\nObrazloženje: Smatramo da mišljenje iz stavka 8. treba zatražiti od svih nositelja mjera utvrđenih Akcijskim planom što podrazumijeva i onečišćivače iz stavka 13. ovoga članka s obzirom da se Akcijski planovi izrađuju za prekoračenja utvrđena na mjernim postajama onečišćivača. \nTijelo koje osigurava izradu Akcijskog plana treba dokazati da je zatražio mišljenje iz stavka 8., ali isti ne može biti odgovoran ukoliko mu se tražena mišljenja ne dostave. To ne smije biti prepreka za donošenje akcijskog plana.\nIskustvo Grada Zagreba koji je takvu praksu primjenjivao u postupku izrade i donošenja planova i dokumenata iz područja zaštite zraka je da je malo onih koji su reagirali i dostavili tražena mišljenja.\n\nČlanak 54. stavak 9.\nPredlaže se da mišljenja iz stavka 8. budu u prilogu Akcijskog plana koji se donosi.\nObrazloženje: Prethodno pribavljena mišljenja iz stavka 8. ne smiju biti sastavni dio Akcijskog plana jer bi to značilo da Gradska skupština Grada Zagreba zajedno s Akcijskim planom usvaja i mišljenja nositelja mjera koja ne moraju nužno biti u skladu s mjerama predloženim Akcijskim planom koji se donosi.  U tom slučaju mjere mogu biti u  koliziji  s pribavljenim mišljenjima te su kao takve neprovedive. \n\nČlanak 54. stavak 15.\nS obzirom na predložene izmjene i dopune Zakona te neusklađenost istih s važećim Pravilnikom iz stavka 15. ovoga članka, zbog potrebe donošenja novih akcijskih planova nužno je izmijeniti i skratiti rok iz članka 103. stavka 2., a vezan za donošenje novog Pravilnika iz članka 54. Zakona."]
[9,"GRAD ZAGREB ","PRIJEDLOG ZAKONA,\nČlanak 7.","Članak 54. a, stavak 1.  \nPredlaže se u stavku 1. „ praćenje smanjenja godišnjih emisija“ izmijeniti u „praćenje razina onečišćenosti zraka“. \nObrazloženje: Praćenje i vrednovanje emisija, način smanjivanja emisija onečišćujućih tvari u zrak, način i rok dostave izvješća o emisijama propisan je Uredbom iz članka 47. ovoga Zakona. \n\nČlanak 54.a, stavak 2. \nOdredba nije jasna.\nObrazloženje: Molimo pojasniti navedenu odredbu, odnosno uvjete koji bi upućivali na potrebu pokretanja postupka izmjena i dopuna mjera Akcijskog plana s obzirom da je uvid u uspješnost njegove provedbe moguć tek po izradi izvješća za razdoblje od dvije godine za potrebe praćenja ostvarivanja ciljeva iz Akcijskih planova.\n\nČlanak 54.a,  stavak 4. \nPostupak izmjena i dopuna mjera za prizemni ozon pokrenut će se u slučaju da iste ne budu u skladu sa mjerama za postizanje dugoročnih ciljeva za prizemni ozon koje trebaju biti definirane Planom zaštite zraka iz članka 11. ovoga Zakona. Dostizanje ciljeva za prizemni ozon isključivo provedbom mjera na razini Grada Zagreba nije moguće s obzirom na neospornu činjenicu da je prizemni ozon globalni, a ne lokalni problem, prisutan u svim dijelovima RH i Europe, ovisan o povoljnim klimatološkim prilikama i uvjetima koji pogoduju njegovo stvaranje tijekom ljetnih mjeseci. \n\nČlanak 54.a, stavak 5.\nPredlaže se “predstavničko tijelo“  zamijeniti sa „izvršno tijelo“. \nObrazloženje: Kako bi bili što operativniji predlaže se da dvogodišnje Izvješće o provedbi Akcijskog plana usvaja izvršno tijelo jedinice lokalne samouprave i/ili Grada Zagreba, odnosno da se “predstavničko tijelo“  zamijeni sa „izvršno tijelo“. \n\nČlanak 54. a, stavak 8.\nPredlaže se “predstavničko tijelo“  zamijeniti sa „izvršno tijelo“."]
[10,"GRAD ZAGREB ","PRIJEDLOG ZAKONA,\nČlanak 13.","Članak 97.  stavak 1., podstavak 2.\nU podstavku 2. iza riječi „ ne osigura praćenje kvalitete zraka“ predlaže se dodati: i provođenje mjera zaštite zraka, i u zagradi iza riječi „članak 35. stavak 1“ dodati i članak 39. podstavak 4., na način: \n„– ne osigura praćenje kvalitete zraka i provođenje mjera zaštite zraka prema rješenju o prihvatljivosti zahvata za okoliš ili rješenju o objedinjenim uvjetima zaštite okoliša odnosno okolišnoj dozvoli (članak 35. stavak 1. i članak 39. stavak 1., podstavak 4.)"]
[11,"GRAD ZAGREB ","PRIJEDLOG ZAKONA,\nČlanak 15.","Članak 101. \nU članku 101. stavku 5. predlaže se brisati podstavak 1. i 2.\nObrazloženje: Prijedlog za brisanje podstavka 1. je što se provedba mjera iz Akcijskog plana osigurava kroz izradu izvješća iz članka 54.a. stavak 5., za koju je već propisana novčana kazna u stavku 2. istoga članka. \nRazlozi za brisanje podstavka 2. su navedeni u obrazloženju primjedbe na članak 45. stavak 4. Zakona."]